## Pravilnik o provedbi mjera strukturne politike u ribarstvu kroz potporu razvoju prerade proizvoda ribarstva u 2012. godini

### NN 76/2012 (9.7.2012.), Pravilnik o provedbi mjera strukturne politike u ribarstvu kroz potporu razvoju prerade proizvoda ribarstva u 2012. godini

MINISTARSTVO POLJOPRIVREDE

1774

Na temelju članka 17. stavka 4. Zakona o strukturnoj potpori i uređenju tržišta u ribarstvu (»Narodne novine« br. 153/09, 127/10 i 50/12), ministar poljoprivrede donosi

PRAVILNIK

O PROVEDBI MJERA STRUKTURNE POLITIKE U RIBARSTVU KROZ POTPORU RAZVOJU PRERADE PROIZVODA RIBARSTVA U 2012. GODINI

I. TEMELJNE ODREDBE

Članak 1.

Ovim se Pravilnikom propisuju uvjeti i način provedbe mjera strukturne politike u ribarstvu kroz potporu razvoju prerade proizvoda ribarstva u 2012. godini.

Članak 2.

Pojmovi korišteni u ovome Pravilniku imaju sljedeće značenje:

1. Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) – tijelo nadležno za provedbu mjera strukturne politike.

2. Kapaciteti za preradu – objekti u kojima se nalaze pogoni za preradu.

3. Korisnik – svaka fizička ili pravna osoba koja zadovolji uvjete Zakona o strukturnoj potpori i uređenju tržišta u ribarstvu (»Narodne novine« br. 153/09, 127/10 i 50/12) (u daljnjem tekstu: Zakon), ovog Pravilnika i Natječaja za podnošenje prijava u okviru sufinanciranja mjera strukturne politike kroz potporu razvoju prerade proizvoda ribarstva u 2012. godini (u daljnjem tekstu: Natječaj) i kome je izdana Odluka o sufinanciranju mjera strukturne politike iz članka 12. ovog Pravilnika.

4. Ministar – čelnik središnjeg tijela državne uprave nadležnog za poslove ribarstva.

5. Ministarstvo – središnje tijelo državne uprave nadležno za poslove ribarstva.

6. Podnositelj – svaka fizička ili pravna osoba koja podnosi prijavu na temelju Natječaja.

7. Prerada proizvoda ribarstva – obuhvaća preradu proizvoda ribarstva ili daljnju preradu tako prerađenih proizvoda iz Dodatka II. Zakona.

8. Skladišni kapaciteti – skladišni prostori za proizvode ribarstva, sa ili bez rashladnih sustava

9. Ulaganje – prihvatljivi trošak za koji se traži potpora.

Namjena potpore

Članak 3.

(1) Potpora je namijenjena ostvarivanju ciljeva strukturne politike u ribarstvu definiranih u članku 6. Zakona.

(2) Potpora podrazumijeva dodjelu namjenskih, bespovratnih novčanih sredstava iz Državnog proračuna Republike Hrvatske kojima se sufinanciraju mjere strukturne politike u segmentu prerade proizvoda ribarstva.

(3) Potpora se dodjeljuje za sufinanciranje ulaganja koja su predmet ovog Pravilnika i Natječaja, a prema računima za koje podnositelj nije do sada koristio sredstva iz Državnog proračuna Republike Hrvatske ili drugih izvora financiranja.

(4) Troškovi ulaganja sukladno pripadajućoj financijskoj dokumentaciji za koje se traži potpora na temelju ovog Pravilnika i Natječaja moraju biti ostvareni u periodu od 11. listopada 2011. godine do Natječajem propisanog roka za podnošenje prijava, a računi u cijelosti plaćeni u trenutku podnošenja prijave.

Članak 4.

(1) Potpora se provodi sukladno članku 12. stavku 3. Zakona kroz mjere koje obuhvaćaju potporu razvoju prerade.

(2) Sukladno odredbama ovog Pravilnika, ulaganjem se smatra:

a. opremanje kapaciteta za preradu proizvoda ribarstva i/ili skladišnih kapaciteta;

b. nabavu informatičke opreme, računalnih programa i/ili sustava za nadzor kapaciteta za preradu i/ili skladišnih kapaciteta i/ili za vođenje proizvodnog i/ili skladišnog procesa.

(3) Potpora se dodjeljuje po korisniku.

(4) Korisnik u prijavi može navesti samo jedan odobreni ili registrirani objekt, sukladno članku 5. stavku 1. točki e) ovog Pravilnika, za koji traži potporu temeljem ovog Pravilnika i Natječaja.

(5) Minimalna vrijednost ulaganja ne smije biti niža od 10.000,00 kuna.

(6) Najviši iznos potpore po korisniku iznosi 40% vrijednosti ulaganja, ali ne više od 500.000,00 kuna.

Korisnik potpore

Članak 5.

Da bi postao korisnikom potpore, podnositelj mora udovoljavati sljedećim uvjetima:

a. u trenutku podnošenja prijave mora imati registriran predmet poslovanja/djelatnost za preradu proizvoda ribarstva;

b. mora imati podmirene financijske obveze prema Državnom proračunu Republike Hrvatske. Iznimno, podmirenim financijskim obvezama prema Državnom proračunu Republike Hrvatske mogu se smatrati slučajevi gdje je podnositelj obuhvaćen mjerama naplate poreznog duga reprogramiranjem ili otpisom duga s osnove kamata sukladno Zakonu o mjerama naplate poreznog duga uzrokovanoga gospodarskom krizom (»Narodne novine« br. 45/11 i 25/12);

c. mora biti u sustavu PDV-a;

d. ne smije biti vlasnički povezan s izvođačima i/ili dobavljačima roba i/ili usluga koji su predmet ulaganja;

e. kapaciteti za preradu proizvoda ribarstva ili skladišni kapaciteti za koje se traži potpora moraju u trenutku prijave biti odobreni ili registrirani sukladno Zakonu o hrani (»Narodne novine« br. 46/07, 84/08 i 55/11) i Pravilniku o vođenju upisnika registriranih i odobrenih objekata te o postupcima registriranja i odobravanja objekata u poslovanju s hranom (»Narodne novine« br. 125/08, 55/09 i 130/10).

Prihvatljivi troškovi

Članak 6.

(1) Sukladno članku 4. stavku 2. ovog Pravilnika prihvatljivim troškovima smatraju se:

a. kod opremanja kapaciteta za preradu proizvoda ribarstva i/ili skladišnih kapaciteta:

i. troškovi kupnje opreme i/ili strojeva potrebnih za sve proizvodne procese u kapacitetima za preradu proizvoda ribarstva što uključuje prihvat, pripremu i preradu sirovine te pakiranje gotovog proizvoda, prema računima od dobavljača, uključujući troškove transporta i/ili montaže/ugradnje;

ii. troškovi kupnje radnih strojeva i/ili uređaja za manipulaciju i/ili za transport sirovine i/ili gotovog proizvoda (viličari, ručni viličari i/ili pokretne industrijske trake) prema računima od dobavljača, uključujući troškove transporta i/ili montaže/ugradnje;

iii. troškovi kupnje opreme i/ili sustava za ventilaciju, kondicioniranje zraka i/ili zračnih zavjesa prema računima od dobavljača, uključujući troškove transporta i/ili montaže/ugradnje;

iv. troškovi kupnje opreme i/ili strojeva za proizvodnju i čuvanje leda prema računima od dobavljača, uključujući troškove transporta i/ili montaže/ugradnje;

v. troškovi kupnje opreme i/ili strojeva za čišćenje i dezinfekciju prostora, alata, opreme, uređaja i strojeva, prema računima od dobavljača, uključujući troškove transporta i/ili montaže/ugradnje;

b. kod nabave informatičke opreme, računalnih programa i/ili sustava za nadzor kapaciteta za preradu i/ili skladišnih kapaciteta i/ili za vođenje proizvodnog i/ili skladišnog procesa, prihvatljivim troškovima smatra se kupnja nove informatičke opreme i/ili računalnih programa i/ili sustava potrebnih za nadzor kapaciteta za preradu i/ili skladišnih kapaciteta te informatičke opreme i/ili računalnih programa i/ili sustava za vođenje proizvodnog i/ili skladišnog procesa, prema računima od dobavljača, uključujući troškove transporta i/ili montaže/instalacije.

(2) Svi strojevi, uređaji, oprema i sustavi, iz stavka 1. ovog članka moraju biti novi, a računalni programi licencirani.

Neprihvatljivi troškovi

Članak 7.

Neprihvatljivi troškovi za koje se ne može ostvariti potpora su:

– porezi, uključujući porez na dodanu vrijednost,

– carinske i uvozne pristojbe i sve ostale naknade,

– novčane kazne, financijske kazne i troškovi parničnog postupka,

– bankovni troškovi, troškovi jamstava i slične naknade,

– troškovi pretvaranja, naknade i tečajni troškovi vezani uz račune u stranim valutama, kao i drugi isključivo financijski izdaci,

– potrošni materijal i troškovi kupnje primarne sirovine i repromaterijala,

– plaćanja u naravi i plaćanja putem robne razmjene,

– troškovi vlastitog rada,

– plaćanja u gotovini,

– troškovi vezani uz ugovore o zakupu, kao što je marža najmodavca, režijski troškovi i troškovi osiguranja,

– operativni troškovi,

– svi troškovi održavanja, amortizacije i najma,

– rabljeni strojevi, rabljeni uređaji i rabljena oprema, kao i svi rabljeni sastavni dijelovi naprijed navedenog,

– troškovi koji obuhvaćaju nabavu opreme i/ili usluga vezanih uz pokretnu i nepokretnu imovinu koja se ne odnosi na kapacitete za preradu ili skladišne kapacitete za proizvode ribarstva,

– troškovi osnivanja tvrtke,

– administrativne i upravne pristojbe,

– troškovi kupnje rezervnih dijelova, servisiranja i redovnog održavanja,

– sva prijevozna sredstva osim radnih strojeva navedenih u članku 6. stavku 1. točki a) podtočki ii) ovog Pravilnika,

– periodičke aktivnosti (nabava licenci i sl.).

II. PROVEDBA NATJEČAJA

Opće odredbe

Članak 8.

(1) Odluku o raspoređivanju i korištenju sredstava namijenjenih za dodjelu potpore donosi ministar.

(2) Odlukom iz stavka 1. ovog članka određuju se ukupna raspoloživa sredstva Državnog proračuna Republike Hrvatske za provedbu Natječaja.

(3) Natječaj na prijedlog Ministarstva raspisuje Agencija za plaćanja, u roku od deset (10) kalendarskih dana od stupanja na snagu ovog Pravilnika.

Prijava na Natječaj

Članak 9.

(1) Prijava se podnosi na temelju Natječaja.

(2) Natječaj se objavljuje u »Narodnim novinama« i na službenim mrežnim stranicama Ministarstva (www.mps.hr/ribarstvo) i Agencije za plaćanja (www.apprrr.hr).

(3) Natječajem se određuje sljedeće:

1. predmet Natječaja i namjena potpore,

2. korisnici i uvjeti kojima podnositelji moraju udovoljiti da bi postali korisnici,

3. prihvatljivi i neprihvatljivi troškovi,

4. iznos i udio potpore,

5. dokumentacija koja čini prijavu,

6. način rangiranja prijava,

7. rokovi i način podnošenja prijave.

(4) Prijave se podnose na obrascu Dodatak I. koji je prilog ovog Pravilnika, zajedno s Natječajem propisanom dokumentacijom, isključivo u tiskanom obliku, preporučenom poštom s povratnicom na adresu objavljenu u Natječaju.

Obrada prijava

Članak 10.

(1) Prilikom obrade prijava utvrđuje se pravovremenost, potpunost i udovoljavanje prijave uvjetima propisanim Zakonom, ovim Pravilnikom i Natječajem.

(2) Za nepotpune, ali pravodobno podnesene prijave izdaje se Zahtjev za dopunu kojim se od podnositelja traži dostavljanje dodatne dokumentacije, obrazloženje, tumačenje ili ispravak podataka potrebnih za dovršenje obrade prijave. Podnositelj je dužan dostaviti dopunu preporučenom poštom s povratnicom u roku od sedam (7) kalendarskih dana od dana zaprimanja Zahtjeva za dopunu.

(3) Potpune i pravovremeno dopunjene prijave ulaze u daljnju obradu.

Rangiranje prijava

Članak 11.

(1) Nakon administrativne kontrole svake pristigle prijave utvrdit će se rang-lista prijava, u padajućem nizu, sukladno kriterijima rangiranja.

(2) Rang-lista iz stavka 1. ovog članka utvrdit će se bodovanjem prijava, sukladno sljedećim kriterijima:

a. Ulaganje na otocima I. skupine otoka sukladno Zakonu o otocima (»Narodne novine« br. 34/99, 149/99, 32/02 i 33/06);

b. Ulaganje na otocima II. skupine otoka sukladno Zakonu o otocima (»Narodne novine« br. 34/99, 149/99, 32/02 i 33/06) ili u područjima s težim uvjetima gospodarenja 1. kategorije sukladno Pravilniku o područjima s težim uvjetima gospodarenja u poljoprivredi (»Narodne novine« br. 44/11) ili u područjima posebne državne skrbi sukladno Zakonu o područjima posebne državne skrbi (»Narodne novine« br. 86/08 i 57/11);

c. Mikro i mali subjekti malog gospodarstva s obzirom na broj zaposlenih, godišnji promet i imovinu;

d. Ukupni iznos ulaganja po prijavi.

(3) Bodovi za rangiranje temeljem kriterija iz stavka 2. ovog članka su:

|  |  |  |
| --- | --- | --- |
| Ulaganje na otocima I. skupine otoka sukladno Zakonu o otocima (»Narodne novine« br. 34/99, 149/99, 32/02 i 33/06) | | 4 |
| Ulaganje na otocima II. skupine otoka sukladno Zakonu o otocima (»Narodne novine« br. 34/99, 149/99, 32/02 i 33/06) ili u područjima s težim uvjetima gospodarenja 1. kategorije sukladno Pravilniku o područjima s težim uvjetima gospodarenja u poljoprivredi (»Narodne novine« br. 44/11) ili u područjima posebne državne skrbi sukladno Zakonu o područjima posebne državne skrbi (»Narodne novine« br. 86/08 i 57/11) | | 3 |
| Mikro i mali subjekti malog gospodarstva s obzirom na broj zaposlenih, godišnji promet i imovinu\* | | 2 |
| Ukupni iznos ulaganja po prijavi | 50.000,00 – 200.000,00 kuna | 3 |
| 200.000,01 – 500.000,00 kuna | 5 |
| 500.000,01 – 1.000.000,00 kuna | 7 |
| 1.000.000,01 – 3.000.000,00 kuna | 9 |
| > 3.000.000,00 kuna | 11 |

\*Razvrstavanje subjekata malog gospodarstva s obzirom na broj zaposlenih, godišnji promet i imovinu vrši se u skladu sa sljedećim kriterijima:

|  |  |  |  |
| --- | --- | --- | --- |
|  | Broj zaposlenih | Godišnji promet | Vrijednost imovine iz bilance |
| Mikro | < 10 | < 14.000.000 kn | < 7.000.000 kn |
| Malo | < 50 | < 54.000.000 kn | < 27.000.000 kn |
| Srednje | < 250 | < 216.000.000 kn | < 108.000.000 kn |

(4) U slučaju kada dvije ili više prijava imaju isti broj bodova, izvršit će se rangiranje tih prijava na temelju ranijeg datuma i vremena (sat, minuta, sekunda) podnošenja potpune prijave sukladno članku 9. stavku 4. i članku 10. stavku 2. ovog Pravilnika.

(5) Prilikom rangiranja prijava temeljem ranijeg datuma i vremena (sat, minuta, sekunda) podnošenja potpune prijave prioritet imaju one prijave koje su zaprimljene potpune do roka za podnošenje prijava određenog Natječajem.

(6) Prilikom rangiranja prijava temeljem ranijeg datuma i vremena (sat, minuta, sekunda) podnošenja potpune prijave za one prijave koje nisu zaprimljene potpune do roka za podnošenje prijava određenog Natječajem i za koje je sukladno članku 10. stavku 2. ovog Pravilnika tražena dopuna Zahtjevom za dopunu, vremenom (dan, sat, minuta, sekunda) podnošenja potpune prijave smatra se zbroj sljedećih stavki:

a. vremena potrebnog za podnošenje prijave na Natječaj računajući od dana objave Natječaja u »Narodnim novinama« (u danima, satima, minutama i sekundama) i

b. vremena potrebnog za podnošenje dopune prijave računajući od dana zaprimanja Zahtjeva za dopunu (u danima, satima, minutama i sekundama).

(7) Ako se dopuna prijave šalje i prije zaprimanja Zahtjeva za dopunu, vrijeme podnošenja potpune prijave (dan, sat, minuta, sekunda) utvrđuje se sukladno stavku 6. ovog članka pri čemu je varijabla iz stavka 6. točke b) ovog članka jednaka nuli.

(8) Ukoliko dvije ili više prijava imaju isti broj bodova i jednako vrijeme podnošenja potpune prijave, provest će se postupak izvlačenja slučajnim odabirom, u prisutnosti javnog bilježnika.

(9) U slučaju kad se temeljem rang-liste utvrdi da nema dovoljno sredstava za sve prijave koje udovoljavaju uvjetima Zakona, ovog Pravilnika i Natječaja, odredit će se prag iznad kojeg će se nalaziti oni projekti za koje je moguće osigurati sufinanciranje.

(10) U slučaju kad se tijekom procesa administrativne obrade prijava utvrdi da ima dovoljno sredstava za sve prijave koje udovoljavaju uvjetima Zakona, ovog Pravilnika i Natječaja, proces rangiranja se u daljnjoj fazi obrade prijava neće primjenjivati.

Odluka o sufinanciranju mjera strukturne politike

Članak 12.

(1) Podnositelju čija prijava udovoljava uvjetima propisanim Zakonom, ovim Pravilnikom i Natječajem, izdat će se Odluka o sufinanciranju mjera strukturne politike.

(2) Odluka iz stavka 1. ovog članka sadrži:

1. podatke o korisniku;

2. iznos i udio odobrene potpore;

3. namjenu dodijeljene potpore;

4. način isplate potpore;

5. obvezu čuvanja dokumentacije koja se odnosi na ulaganje sljedećih pet (5) godina od datuma konačne isplate potpore;

6. obvezu, način i rokove postupanja s predmetom potpore;

7. način i postupak izvještavanja;

8. obvezu korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obvezu davanja na uvid cjelokupne dokumentacije vezane uz ulaganje;

9. uputu o pravnom lijeku.

(3) Odluka iz stavka 1. ovog članka poslat će se korisniku preporučenom poštom s povratnicom.

Odluka o odbijanju prijave

Članak 13.

(1) Podnositelju čija prijava ne udovoljava uvjetima propisanim Zakonom, ovim Pravilnikom i Natječajem, izdat će se Odluka o odbijanju prijave.

(2) Neudovoljavanjem uvjetima u smislu stavka 1. ovog članka smatrat će se:

a. neispunjavanje uvjeta i kriterija propisanih Zakonom, ovim Pravilnikom i Natječajem,

b. namjerno davanje krivih podataka u prijavi od strane podnositelja,

c. vlasnička povezanost iz članka 5. stavka 1. točke d) ovog Pravilnika,

d. nepravovremeno podnesene prijave i nepravodobno i nepotpuno dopunjene prijave,

e. neprihvatljivost sveukupnog ulaganja obuhvaćenog prijavom,

f. onemogućavanje obavljanja kontrole na terenu,

g. korištenje predmeta sufinanciranja na način koji nije u skladu s njegovom namjenom.

(3) Odluka o odbijanju prijave izdat će se i onim podnositeljima za koje, sukladno rang-listi iz članka 11. ovog Pravilnika nije bilo dovoljno raspoloživih sredstava određenih Odlukom iz članka 8. ovog Pravilnika.

(4) Odluka iz stavka 1. ovog članka poslat će se korisniku preporučenom poštom s povratnicom.

Isplata i povrat potpore

Članak 14.

(1) Potpora se isplaćuje na račun korisnika na temelju Odluke o sufinanciranju mjera strukturne politike.

(2) Agencija za plaćanja će Odlukom o povratu isplaćene potpore (u daljnjem tekstu: Odluka o povratu) od korisnika zahtijevati povrat u slučaju administrativne pogreške ili pogrešne isplate.

(3) Odluka o povratu iz stavka 2. ovog članka je konačna.

(4) Na temelju Odluke o povratu korisnik je dužan u roku od trideset (30) kalendarskih dana od dana zaprimanja Odluke izvršiti povrat sredstava na način određen Odlukom.

(5) Ukoliko korisnik nije postupio sukladno Odluci o povratu, na iznos koji podliježe povratu se nakon isteka roka iz stavka 4. ovog članka obračunava zakonska zatezna kamata.

(6) U slučaju nepoštivanja roka za povrat sredstava, Agencija za plaćanja će zatražiti zaštitu svojih prava putem nadležnog suda.

Povjerenstvo za odlučivanje o prigovorima

Članak 15.

(1) Odluke izdane sukladno ovom Pravilniku nisu upravni akti.

(2) Na donesene Odluke sukladno ovom Pravilniku, osim na Odluku iz članka 14. stavka 2. ovog Pravilnika, podnositelj ili korisnik može uložiti prigovor Povjerenstvu za odlučivanje o prigovorima u okviru mjera strukturne politike (u daljnjem tekstu: Povjerenstvo) u roku od sedam (7) kalendarskih dana od dana primitka Odluke.

(3) Povjerenstvo iz stavka 2. ovog članka imenuje ministar.

(4) Odluke po prigovorima su konačne.

(5) Prigovor iz stavka 2. ovog članka podnosi se u dva (2) primjerka Povjerenstvu putem Agencije za plaćanja.

(6) Agencija za plaćanja će, u roku od petnaest (15) kalendarskih dana od dana zaprimanja Odluke o prihvaćanju prigovora, ponovo obraditi prijavu i podnositelju izdati novu Odluku.

III. KONTROLA I NADZOR

Administrativna kontrola

Članak 16.

(1) Administrativnu kontrolu prijave i svih dokumenata propisanih ovim Pravilnikom i Natječajem te izradu rang-liste iz članka 11. ovog Pravilnika provodi Agencija za plaćanja.

(2) Agencija za plaćanja vodi evidenciju svih zaprimljenih i odobrenih prijava kao i ostale dokumentacije propisane ovim Pravilnikom i Natječajem.

Kontrola na terenu

Članak 17.

(1) Kontrolu na terenu provodi Agencija za plaćanja.

(2) Kontrola na terenu provodi se prije izdavanja Odluke o sufinanciranju mjera strukturne politike (u daljnjem tekstu: ex ante kontrola) i u periodu od pet (5) godina nakon datuma isplate potpore (u daljnjem tekstu: ex post kontrola).

(3) Ex ante kontrola provodi se na uzorku od najmanje 10% odobrenih prijava.

(4) Ex post kontrola provodi se na uzorku od najmanje 10% Odluka o sufinanciranju mjera strukturne politike iz članka 12. ovog Pravilnika.

(5) O izvršenoj kontroli na terenu sastavlja se Izvješće.

(6) Kad se prilikom ex ante kontrole na terenu utvrdi nepravilnost sukladno članku 13. stavku 2. ovog Pravilnika, Agencija za plaćanja korisniku će izdati Odluku iz članka 13. stavka 1. ovog Pravilnika kojom se odbija prijava u cijelosti.

(7) Kad se prilikom ex post kontrole na terenu utvrdi kršenje odredbi Zakona, ovog Pravilnika, Natječaja ili Odluke o sufinanciranju mjera strukturne politike, korisniku se izdaje Nalog za uklanjanje nepravilnosti u određenom roku.

(8) Ukoliko korisnik ne postupi sukladno Nalogu za uklanjanje nepravilnosti iz stavka 7. ovog članka, Izvješće o izvršenoj kontroli na terenu iz stavka 5. ovog članka dostavit će se nadležnoj inspekciji koja će postupiti sukladno ovlastima koje proizlaze iz Zakona.

Objava korisnika potpore

Članak 18.

Podaci o korisnicima kojima je isplaćena potpora sukladno Odluci o sufinanciranju mjera strukturne politike bit će objavljeni na službenim mrežnim stranicama Ministarstva (www.mps.hr/ribarstvo) i Agencije za plaćanja (www.apprrr.hr).

IV. ZAVRŠNE ODREDBE

Članak 19.

Ovaj Pravilnik stupa na snagu danom objave u »Narodnim novinama«.

Klasa: 011-02/12-01/49

Urbroj: 525-13/0341-12-10

Zagreb, 27. lipnja 2012.

Ministar

Tihomir Jakovina, v. r.

[DODATAK 1.](dodatni/422332.pdf)

76 09.07.2012 Pravilnik o provedbi mjera strukturne politike u ribarstvu kroz potporu razvoju prerade proizvoda ribarstva u 2012. godini

76 09.07.2012 Pravilnik o provedbi mjera strukturne politike u ribarstvu kroz potporu razvoju prerade proizvoda ribarstva u 2012. godini

Pravilnik, NN 76/2012-1774